和張仲山寄酒
作者：馮時行
朝代：宋

paragraphs: 兵厨盎盎孚盈缶，憐我十年青濮口。
投醪分惠繼以詩，詩更分香過於酒。
酒瓶詩卷墮我前，頓使幽棲添二友。
朝吟直到屋翻日，夜醉不覺山銜斗。
也知庭內無留難，掃除弊事如揮帚。
龜陵千里數萬家，誰不高擎加額手。
公餘退食多燕衎，一斗百篇困何有。
餘波借與草木春，况是江頭釣魚叟。
更煩遣騎日聯翩，暖熱縉雲先馬走。